Krever kundelister fra ni i regjeringen
Pedersen har gjennom flere tiår vært en av de mektigste rådgiverne i Finans-Norge, og for to uker siden ble han utnevnt til statssekretær hos finansminister Siv Jensen (Frp). Onsdag slapp han ut sine kundelister - bortsett fra fem selskaper hvor Pedersen åpenbart er innsidelistet og sitter med lovbestemt taushetsplikt.Dermed øker presset på Listhaug om å gjøre det samme som Pedersen. Samtidig tar opposisjonen ett skritt tilbake og avlyser muligheten for høringer i Stortinget om denne saken. Martin Kolberg (Ap), den nye lederen i Stortingets kontroll- og konstitusjonskomite, roser Pedersen for hans åpenhet. Men samtidig gjentar han kravet om at landbruksminister Sylvi Listhaug (Frp) og alle de åtte statssekretærene som kommer rett fra PR-bransjen - også legger fram sine lister.- Statssekretærene må også legge fram sine kundelister. Det er viktig fordi statssekretærene har såkalt statlig prokura og kan forplikte staten med sin underskrift, i statsrådens fravær, sier Kolberg til VG. - Hvorfor avlyser dere muligheten for å holde høringer i Stortinget om denne saken? - Ap har aldri krevd høringer. Kontrollkomiteen skal drive etterkontroll av regjeringens arbeid, og det er foreløpig ikke noe å kontrollere for komiteen. Derfor har ingen heller sagt at de har gjort noe ulovlig. Men kundelistene vil gjøre det lettere å kontrollere i ettertid om statsrådene er på trygg grunn i forhold til habilitet, sier Kolberg til VG. Sammen med SV og Sp vil Ap nå vurdere et lovpålegg som forplikter framtidige statsråder til å fortelle hvem de har jobbet for - for å kunne avsløre mulige bindinger eller inhabilitet. Statsminister Erna Solberg (H) og resten av regjeringen satt i budsjettkonferanse onsdag og var utilgjengelig for kommentar.Men Michael Tetzschner (H), første nestleder i Kontrollkomiteen, avviser at offentliggjøringen av Jon Gunnar Pedersens kundelister legger ytterligere press på Listhaug: - Nei, dette gjør ingen forskjell. Komiteen har ingen nytte av disse listene, tvert imot kan det sette Stortinget i et medansvar om vi skal forhåndskontrollere kundelistene. Komiteens jobb er tvert imot å drive etterkontroll. Da vil komiteen kunne kreve alle opplysninger komiteen trenger, også spørsmål om eventuelt tidligere kundeforhold, sier Tetzschner til VG. Listene fra Jan Gunnar Pedersen viser at han har hatt topplaget i norsk næringsliv som kunder. Han har bistått selskaper som Statoil, Aker, DNB, Norwegian, REC, Norgesgruppen, Gjensidige, Schibsted, Marine Harvest - men også en rekke departementer og offentlige etater.
Etter at statssekretær Jon Gunnar Pedersen (H) har offentliggjort sin kundeliste, krever Ap å få se listene til Sylvi Listhaug (Frp) - og åtte andre i regjeringssystemet.